**ΜΕΝΟΥΜΕ ΣΠΙΤΙ: Διάθεση της εφαρμογής ThessHF σε κινητό τηλέφωνο για την αυτοδιαχείριση ασθενών με καρδιακή ανεπάρκεια**

Η πανδημία του ιού Covid-19 και οι νέες κοινωνικές και οικονομικές επιπτώσεις που διαμορφώνονται είναι πρωτόγνωρες σε παγκόσμιο επίπεδο. Η επιβολή των περιοριστικών μέτρων για τη μείωση της εξάπλωσης του ιού έχει δημιουργήσει νέες ανάγκες τρόπων επικοινωνίας μεταξύ μας. Πλέον η επικοινωνία με τους κρατικούς και ιδιωτικούς φορείς διοίκησης, οι συναλλαγές και το εμπόριο, η εκπαίδευση, αλλά και η παροχή ιατρικών υπηρεσιών γίνονται σε ένα μεγάλο βαθμό ψηφιακά.

Οι ασθενείς με καρδιακή ανεπάρκεια αποτελούν μια πολυάριθμη και ευπαθή ομάδα, ιδιαίτερα αυτήν την περίοδο. Η επαγρύπνηση των ασθενών σε σχέση με την αναγνώριση συμπτωμάτων, τη συστηματική καταγραφή κλινικών παραμέτρων (σωματικό βάρος, μέτρηση αρτηριακής πίεσης και σφυγμού), την επιμελή λήψη των φαρμάκων τους και την τήρηση των υγειονο-διαιτητικών μέτρων, παρότι είναι αποφασιστικής σημασίας για την ευοίωνη έκβαση της ασθένειάς τους, παραμένει συχνά ελλιπής.

**Η αυτοδιαχείριση της νόσου από τον ασθενή σε καθημερινή βάση, χωρίς τη συχνή παρουσία του στις δομές υγείας, ειδικά λόγω των νέων συνθηκών, κρίνεται αναγκαία και σωτήρια.**

Η εφαρμογή **ThessHF** για smartphone ή tablet **(προς το παρόν μόνο σε λογισμικό android)** είναι μία υπηρεσία υπενθύμισης και εκπαίδευσης, ένα «προσωπικό ημερολόγιο» κάθε ασθενούς με καρδιακή ανεπάρκεια. **H εφαρμογή αυτή στοχεύει στο να αποτελέσει ένα ψηφιακό βοηθό, που θα δώσει δύναμη και υπευθυνότητα στον ασθενή, ώστε να διαχειρισθεί αποτελεσματικότερα τη νόσο του.** Ο σχεδιασμός και η υλοποίηση της εφαρμογής ξεκίνησε το 2018 και συνεχώς εξελίσσεται από τους Κωνσταντίνο Μπακογιάννη**,**Αναστάσιο Τσαρουχά**,** Δημήτριο Μουσελίμη**,** Ευστράτιο Θεοφιλογιαννάκο και Βασίλειο Βασιλικό, μέλη του Ιατρείου Καρδιαγγειακής Πρόληψης και Ψηφιακής Καρδιολογίας της Γ’ Πανεπιστημιακής Καρδιολογικής Κλινικής του ΓΝΘ Ιπποκράτειου. Ήδη έχει διατεθεί και χρησιμοποιείται πιλοτικά από ασθενείς του Ιατρείου Καρδιακής Ανεπάρκειας της Γ΄ Καρδιολογικής Κλινικής ΑΠΘ με πολύ ικανοποιητικά αποτελέσματα.

Μπροστά στις προκλήσεις των καιρών, καθώς **οφείλουμε να ΜΕΝΟΥΜΕ ΣΠΙΤΙ**, θεωρούμε ηθικά και επιστημονικά επιβεβλημένο να διατεθεί η εφαρμογή ως η ελάχιστη προσφορά σε ασθενείς με καρδιακή ανεπάρκεια.

**Σε καμία περίπτωση η εφαρμογή δεν υποκαθιστά τον θεράποντα ιατρό, αλλά μπορεί να χρησιμοποιηθεί μόνον επικουρικά και να συμβάλλει στη βέλτιστη διαχείριση της συνολικής κατάστασης του ασθενούς.**

Η εφαρμογή διατίθεται μέσω της ιστοσελίδας της Ελληνικής Καρδιολογικής Εταιρείας ([www.hcs.gr)](http://www.hcs.gr)) ή της ιστοσελίδας της εφαρμογής ([www.thesshf.com)](http://www.thesshf.com)).

 Ο Δ/ντής της Γ’ Καρδιολογικής Κλινικής ΑΠΘ του ΓΝΘΙ,

 Βασίλειος Βασιλικός.